V. Veteška, podpredseda NR SR: (2004-10-21):
Otváram rozpravu. Písomne som nedostal žiadne prihlášky do rozpravy. Teraz je príležitosť na ústne prihlášky do rozpravy k tomuto bodu programu. Konštatujem, že sa nikto nehlási. Končím možnosť podania ústnych prihlášok a vyhlasujem rozpravu za skončenú a prerušujem rokovanie o tomto bode programu. Vážené panie poslankyne, páni poslanci, budeme pokračovať druhým a tretím čítaním o zákone z 22. septembra 2004, ktorým sa dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky . Materiál ste dostali ako tlač 913. Dávam slovo spoločnej spravodajkyni z výboru pre sociálne veci a bývanie pani poslankyni Ľubici Navrátilovej. Pani poslankyňa, podľa programu ideme, máte teraz slovo. Tlač 913, pani poslankyňa. V programe je to bod 41 a je to vrátený zákon pánom prezidentom o organizácii štátnej správy, tlač 913. Ľ. Navrátilová, poslankyňa: Ospravedlňujem sa ešte raz. Vážené pani kolegyne, vážení páni kolegovia, vážený pán predsedajúci, dovoľte, aby som vás oboznámila so spoločnou správou výborov Národnej rady Slovenskej republiky o výsledku prerokovania zákona z 22. septembra 2004, ktorým sa dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a o zmene a doplnení niektorých zákonov, vráteného prezidentom Slovenskej republiky na opätovné prerokovanie Národnou radou Slovenskej republiky, ktorý máme ako tlač 913, vo výboroch Národnej rady Slovenskej republiky v druhom čítaní. Výbor Národnej rady Slovenskej republiky pre sociálne veci a bývanie ako gestorský výbor pri rokovaní o zákone z 22. septembra 2004, ktorým sa dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky, podáva Národnej rade Slovenskej republiky, a to v súlade s § 79 ods. 1 zákona Národnej rady Slovenskej republiky č. 350/1996 o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky. Po prvé, predseda Národnej rady Slovenskej republiky rozhodnutím z 5. októbra 2004 pod č. 919 pridelil vrátený zákon na opätovné prerokovanie Národnou radou Slovenskej republiky, a to Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre sociálne veci a bývanie. Poslanci Národnej rady Slovenskej republiky, ktorí nie sú členmi výborov, ktorým bol vrátený zákon pridelený, neoznámili v určenej lehote gestorskému výboru žiadne stanovisko k vrátenému zákonu. Vrátený zákon odporúča schváliť Výbor Národnej rady Slovenskej republiky pre sociálne veci a bývanie uznesením z 13. októbra 2004 pod č. 298. Ústavnoprávny výbor Národnej rady Slovenskej republiky vrátený zákon prerokoval dňa 14. októbra 2004, ale neschválil uznesenie výboru, lebo za predložený návrh nehlasovala nadpolovičná väčšina všetkých členov výboru. Pripomienky pána prezidenta Slovenskej republiky uvedené v III. časti jeho rozhodnutia: 1. názov zákona znie: „Zákon z ..., ktorým sa mení a dopĺňa zákon č. 2/1991 Zb. o kolektívnom vyjednávaní v znení neskorších predpisov a zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov“. Gestorský výbor k tejto pripomienke neprijal odporúčanie. 2. Čl. I sa vypúšťa. Doterajšie čl. II až IV sa označujú ako čl. I až III. Ani k tejto pripomienke pána prezidenta gestorský výbor neprijal odporúčanie. 3. V čl. III (doterajšom čl. IV) sa slová „1. novembra 2004“ nahrádzajú „1. decembra 2004“. Túto pripomienku gestorský výbor odporúča schváliť. Gestorský výbor neprijal odporúčanie k pripomienkam č. 1 a 2 uvedené v časti IV tejto spoločnej správy. Gestorský výbor na základe svojho stanoviska k zákonu z 22. septembra 2004, ktorým sa dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a o zmene a doplnení niektorých zákonov, vrátenému prezidentom Slovenskej republiky na opätovné prerokovanie Národnou radou Slovenskej republiky, vyjadreného v uznesení uvedenom v III. časti spoločnej správy a stanovísk poslancov gestorského výboru vyjadrených v rozprave k tomuto vrátenému zákonu v súlade s § 79 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky vrátený zákon po opätovnom prerokovaní v znení schváleného pozmeňujúceho návrhu navrhuje schváliť. Gestorský výbor ma určil za spoločného spravodajcu. Spoločná správa výborov Národnej rady Slovenskej republiky o výsledkoch prerokovania vráteného zákona v druhom čítaní bola schválená uznesením Výboru Národnej rady Slovenskej republiky pre sociálne veci a bývanie dňa 19. októbra 2004 pod č. 299. Ďakujem, pán predsedajúci, skončila som.